 ZEC: Sesifika Isikhathi Sokubhalisa Abantu Kugwalo LokuvotaNkhwenkwezi 04, 2017Ngesikhathi sokusele inyanga ezingaphansi komnyaka kuphela ukuthi kwenziwe ukhetho eZimbabwe, ikhomishini lwezokhetho olwe Zimbabwe Electoral Commisssion ZEC ithi isizaqalisa ukubhalisa abantu kuluhlu lwabavoti njalo isizimisele lokuqhuba ukhetho.Ekhuluma emhlanganweni obuqoqwe yinhlanganiso ye National Youth Development Trust eSmall City Hall ngoLwesine koBulawayo, omunye wezikomitshi zeZEC, uMnu. Qhubani Moyo, uthe inhlanganiso yeZEC ilandela isisekelo sombuso ekwenzeni konke lokhu.Omunye walabo abakhulume emhlanganweni weZEC.Uthe njalo uhlelo lokukhetha inkamapani ezabathengisela imitshina yokubhalisa ukuvota eyeBiometric Voter Registration kit yakhethwa yiZEC leUNDP njalo sebelinde ukumemezela inkampani eqobileyo ukuze baqale ukubhalisa abantu ukuvota besebenzisa impawu zeminwe kumbe inhlamvu zamehlo.UMoyo uthe uma abantu abangaphandle kwelizwe befuna ukuvota kumele baze elizweni ukuzobhalisa ukuvota ngoba okwamanje umthetho wokuvota awubavumeli njenge ZEC ukubhalisa abantu abaphandle kwelizwe.Abasakhulayo abanengi bangenile lumhlangano kodwa bebengavumelani lenkulumo kaCommisioner Moyo besithi iZEC ngumntwana webandla elibusayo ngakho iziqondiso zivela kulo ngoba bavele bengasacaci ngokuthi ukhetho luzaphathwa njani.Omunye obesemhlanganweni lo, uMnunzana Marvelous Ndiweni, uthe kalaqiniso lokuthi iZEC izaqhuba kahle ukhetho kanye lokubhalisa abantu ukuvota.Uthe lokhu abafuna ukukwenza kukhanya engani yindlela yabo yokweba ukhetho luka 2018.Isakhamuzi sakoBulawayo, uMnu. Sengezo Tshabangu, uthe kaboni ukuthi iZEC izakwenelisa umsebenzi wokubhalisa lokuvotisa uzulu.Uthe badlala ngesikhathi sabantu njalo kaboni ukuthi baleqiniso ngoba sebetshiywe yisikhathi.UNkosikasi Theresa Thaka, laye oyisikhamuzi sako Bulawayo, uthe iZEC ilamanga aluhlaza tshoko njalo iziqondiso bazithatha kubandla le Zanu PF.Uphinde wathi ukungabhalisi izizalwane zeZimbabwe ezihlala kwamanye amazwe yibuqili njengoba besazi ukuthi abantu abaphandle kwelizwe abalifuni ibandla elisembusweni.UNkosikazi Christabell Sibutha uvumelane loThaka esithi iyamangalisa iZEC ngokuthi ayenelisi ukubhalisa abantu abaphandle kwelizwe.UMnu. David ColtartEzinye izikhulumi kulumbuthano bezigoqela abantu abanjengo Mnu. Kucaca Phulu owebandla lePeoples Democratic Party, uMnu. David Coltart oweMDC, Colonel Khutshwekhaya ZAPU, Moses Mzila-Ndlovu ANSA loBishop Mhlanga.Ibandla leZANU-PF leMDC-T bebenxusiwe kodwa abenelisanga ukungena umhlangano.Amabandla ezombangazwe bathe abathembi ukuba iZEC izaqhuba kuhle ukhetho besithi kanti vele kungani bengasoze babhalisa izizalwane zeZimbabwe ezihlala kwamanye amazwe ukuze zivote. 